地名: 義州 (平安道, 府)
年: 1620.0

○備邊司啓曰: "(備忘記云云事, 傳敎矣。)
              熊經略主管東事, 今以把守形勢, 具由題請, 發兵二萬, 分置鎭江、義州, 以爲聲援之計, 此固防守遼東, 保護屬國之深謀勝算也。 臣等仍念中朝之人, 自聞奴賊連和之訛言, 頗有疑訝之心。 如徐光啓監護之議、張至發陰順之說, 迭相唱和, 論議崢嶸, 經略留兵義州之請, 亦安知與徐、張所見, 相爲表裏乎? 若於此時, 以合守鎭江, 徑先咨奏, 以示我國持難之色, 則其於已成之算, 必無中止之理, 而反增疑我之端, 豈非大可慮者乎? (我國之請, 雖在於留兵寬鎭, 而天朝豈能盡從我國之願, 勿令越江乎?) 旣爲請兵, 而又請還止, 其於事體, 亦甚未安。 且觀經略題請之辭, 極爲詳密, 在我國亦有可恃之勢, 我國將何辭說, 以防此方張之議乎? (反覆思量, 留兵義州一款, 更無善處之事。) 只以倉儲匱竭之餘, 年凶太甚, 如或遣兵我境, 則辦糧無策之意, 急先移咨于經略似當。 至於馮時行所奏之辭, 姑無皇上之成命, 使鄭遵更加聞見馳啓, 得其的報, 議處亦當。 今此使臣之行, (適當此時,) 將此事意, 經略及兵部衙門, 聞見事機, 觀勢周旋事, 請詳細言送, 亦當, 敢啓。" 

○庚申正月二十四日癸卯備邊司回啓曰: "弘立等家屬所送物件, 載送初部落交遞事, (本司)亦曾分付, 寧有防塞之理乎? 但差胡之意, 以初部落以後, 替輸爲難, 而若以滿浦人馬, 直到虜穴, 則勢有所甚難。 河瑞國等, 與差胡相議, 除出若干物, 貿得四牛, 順載而歸, 別無生怒之事矣。 一犬豕怒不怒, 雖不關於邊事, 而我國防備之事, 寧容少緩乎? 西北列鎭軍務及各站擺撥, 更加申飭之意, 下諭于體察副使及(贊劃使)
                〔贊劃使〕
              及兩界巡察使處宜當。 鄭忠信入送事, 則虜中遣人偵探之意, 今方移咨于經略, 令承文院急急發送, 待其回報後, 當卽入送矣。 此意亦爲下諭張晩
              處, 令鄭忠信, 預爲治裝以待爲當。 至於此賊二月犯遼之言, 前後移咨非一, 每每移咨, 似爲煩瀆。 如此虜情, 自義州府尹鄭遵處, 隨所聞呈文鎭江, 轉報經略事, 已有成例, 請令鄭遵, 照例呈報宜當。" 答曰: "依啓。 予見本司前後啓辭, 大異於中朝人矣。 嘗看通報, 則中朝大小臣, 累上防守之策, 至以衛護神京、陵寢等語, 反覆上章, 而今日我國人心, 皆以此賊爲不足憂, 若予言不驗, 則誠國家之福也。 但念此賊, 累月不動, 必有凶計, 豈畏經略而然乎? 雖曰一犬豕, 差胡發怒而歸, 則奴酋之發怒一樣也。 何如是歇後乎? 予未知此意。 至於待日暖犯遼事, 則虛實間, 一一馳報經略可矣。 何可只令鄭遵, 泛然呈報鎭江乎? 更議善處。" 

○司憲府啓曰: "皇朝之字撫屬藩, 莫我國若也。 我國之承寵皇朝, 莫當代若也。 一自逆豎降奴, 流言載路, 內而部科, 外而遼省, 莫不蓄疑藏惑, 以竢敗露。 而皇眷特隆, (殊澤荐洽,) 至欲遣天使降恩勅, 鍚數萬白金, 將以獎聖上之忠義, (慰小邦之孤弱, 廓恢綏之大度, 破天下之訛言。 其嘉褒矜庇之典, 固出尋常, 愈往愈篤,) 誠前古所未有之盛事也。 不虞之譽, 無望之福, 凡在知覺, 孰不感隕? 使臣洪命元, 乃敢妄生巧計, 以除弊省費爲辭, 行賄納言, (極其情態,) 使恩命落莫, (寵渥沮塞)。 只將馱銀稇載而歸, 是何事體? 是何道理? (兵部題本, 有‘陪臣致本王之意, 形諸票揭。 駐兵義州, 我以爲呵護而彼反稱(著)
                  〔苦〕
                行人之使, 我以爲嘉惠而彼又稱難’等語, 是果傾聽順許誠信待我之語乎? 此則)
              命元徒知華使停行之小利, 不顧快報畏天之大義, 如是謬戾, (至於託稱君父之意者,) 陷吾君於不義(也, 橫被難苦之目者, 擠我國於不忠也)。 其僨事辱命, 圖功謀利之罪, 固不可饒貸也。 (自是以後, 中朝之疑我滋甚, 斥我愈深, 則未必非命元啓之也。 臣等伏聞近日遼、薊諸衙門之鉤摘我國情迹, 捃摭我國罪狀,) 前頭之事, 將至罔極。 雖百斬命元, 其可及乎? (爲今之計, 莫如)急遣一介之使, 齎一奏文, 備陳命元
              妄慮使命之罪, 
                中朝
              仍遣天使頒賞之意。 且令命元, 仍留來路, 以待中朝處置, 則天朝雖以旣有成命, 今難復遣爲答, 而我國榮寵感德之意, 則庶可暴白矣。 請亟令廟堂議處。 且命元及一行上通事, 待其還越江之日, 拿來依律重究, (以懲人臣奉使無狀賣國辱君之罪)。" 答曰: "依啓。 洪命元、上通事事, 徐當發落。" 

○庚申三月二十八日丙午傳曰: "奴賊已動, 聲息甚急云, 今則如何? 陳奏使已爲離發遼東乎? 的奇詳密探問馳啓事, 下諭于義州府尹處。" 

○司憲府啓曰: "(鑿凶門)推轂(而)制閫(外), 爲任莫重。 副將以下之違法者, 任意處斷, 古今之通規。 體察副使與贊劃使, 旣受閫寄, 則啓稟之事, 自上但當知道而已。 日者將金完罪狀, 啓稟徇示, 物情皆以爲快, 而久不允下, 因備局啓辭, 只命遞差。 幺麽一邊將, 若不許徇示之請, 則其何能號令(於)軍中乎? 非但軍律解弛, (士卒憤惋)。 授重任者, 虛帶職名, 脫有緩急, 恐不能節制也。 (況完之罪惡, 兩司多官, 亦曾以梟示請之, 而尙在徐當發落之中。 前後罪惡, 若此其狼藉,) 請(竝)命梟示邊上, 以快軍情。 開城留守李善復, 本以無才望輕奸細之人, 驟陞宰列, (物情莫不駭憤)。 前任義州、全州, 多行貪鄙之事, 及授本職, 恣行無忌, 以滿溪壑之欲。 (府中之黃耈鮐背, 相聚而言曰: ‘自髫童時, 耳聞目見, 非不多矣, 而如此已甚之留後, 曾所未聞見。 恨不得死於此賊未來之前。’ 怨讟徹天, 恬不動念,) 加以怪妄妖誕之事, 無所不至, (言之汚口)。 請命削去仕版。 營建都監之設, 年月已久, (完畢無期,) 其間浪費花消之物, 不知其幾萬。 而(爲)該官(者, 庸劣)尸居, 專委於下吏之手。 姑擧一事(言之), 則燔瓦所價布七十五同, 無去處(之故), 都廳奇允獻査考前後文書及瓦數, 捧招色吏, 爲日已多, 牽情挐勢, 迄不入啓。 請奇允獻推考, 當該官員、色吏, 拿推生徵。 軍器判官尹侃愚而驕悍, 久據都監郞廳, 多行汎濫之事, (藉都監之威, 報復私讐)。 至於責辦下吏, 盛備酒饌, (無不滿意)。 請命削去仕版。 捕盜廳之設, 專爲捕盜(一事, 旣無贜物, 則何敢擅囚、擅刑? 平時只設左右兩廳, 不患捕賊之難,) 今則以臨亂預備之故, 加排兩廳, 所捕所囚, 率(皆)因(私)請囑。 至於(外方)奴婢推捉(及)徵債等事, (托以辭連盜賊, 不爲入啓,) 擅作祕關。 (非但騷擾之害, 無處不)
              延及, 無辜(之人, 亦不免就捕), 甚至於酷刑, 殞命(者亦多。 大將旣不得人, 從事軍官之輩, 率皆無賴之徒。 幸人之有事, 揚臂爭先, 撤人家産。) 以捕盜爲名而自行盜賊之事, 中外人情, 莫不憤惋。 假大將推考, 作弊從事官(亟命)罷職, (以除一分之弊)。 金泉察訪金大振, (本以卑微庸劣之人,) 濫授郵官(之任), 專以剝割(驛卒)爲(能)事, 流亡相繼, 將爲棄驛。 請命罷職。" 答曰: "允獻推考, 他餘事徐當發落。" 

○(贊劃使狀啓"義州府尹馳報據, 奴賊圍駐浦河"事。)